Дидие Дрогба
Дидие́ Ив Дрогба́ Тебили́ () е бивш котдивоарски футболист, нападател. Дрогба е известен с изявите си за Челси, където играе от 2004 до 2012 г., както и през сезон 2014-15. Най-значимите успехи в кариерата на Дрогба са четирите титли във Висшата лига, както и трофея във Шампионската лига, спечелени с Челси. Дрогба има отбелязани 65 гола в 105 мача като национал и е играл на три Световни първенства за родината си.

Кариера

Льовалоа 
Дидие незабавно е поставен под опеката на техническия директор на отбора – бившия югославски национал Репчич, и скоро демонстрира таланта си. Младежът от Абиджан се превръща в звездата на юношеския отбор до 17 години, ръководен от Кристиан Порнин – в два сезона (94-95 и 95-96) централния нападател вкарва 30 гола. През следващия сезон е повикан при мъжете, тренирани от Жак Лонкар, като по това време отборът на Льовалоа играе във френската 2-ра лига.

Дрогба изиграва едва 10 минути през този сезон, но и това е достатъчно да отбележи гол – във вратата на Фонтебло. Младият нападател успява да привлече вниманието на отбори като Гингам, Льо Ман, Ланс, и дори ПСЖ.

Идва и първата сериозна контузия – Дидие чупи крак по време на мач срещу СМ Кан. Дори и това обаче не отказва Льо Ман ЮК 72, чиито треньор Марк Вестерлоп, по препоръка на Лонкар, решава да вземе африканеца „като чирак“.

Льо Ман 
Двете години на „чиракуване“ едва ли могат да бъдат запомнени с добро от Дидие, освен с раждането на първото от двете му деца. През този период нападателят чупи костици на стъпалото (два пъти), фибула и глезен. На втората година той се появява само 2 пъти на терена.
Едва през 1999 г. младежът разкрива таланта си – на 21 години Дрогба подписва първия си пълен професионален договор. И сезонът е впечатляващ: 7 гола в шампионата.

През следващия сезон обаче нападателят е пратен да играе на крилото от новия треньор на отбора – Тиери Гуде. Закономерно Дидие не отбелязва нито един гол в 11-те си появявания на терена – неговата сила е в центъра на атаката.

Есента на 2001 г. се оказва малко по-добра за него — 5 гола в 21 мача. Гингам, който по това време е останал без класни нападатели, подновява интереса си към африканеца. През трансферния прозорец на януари 2002 г. Дрогба напуска Льо Ман и се присъединява към първодивизионния тим.

Гингам 
От момента на пристигането му в Гингам, треньорът Ги Лакомб го включва в стартовата единадесеторка. Първия мач на Дидие във френската Първа лига е на стадиона на Мец – жизненоважно гостуване за отбора на Гингам, който се бори да не изпадне. Нападателят веднага привлича вниманието на всички – отбелязва гол и играе огромна роля за първата победа на новия му отбор като гост. За 11-те си мача през този полусезон Дрогба вкарва 3 гола – не толкова впечатляващ завършек след великолепния старт. Гингам обаче успява да се спаси от изпадане и африканецът решава да остане, за да се докаже.

Упоритостта му е възнаградена още на откриването на следващия сезон (2002-2003 г.) – срещу Лион. Нападателят започва мача на резервната скамейка. След като шампиона Лион повежда с 3:1, Лакомб решава да пусне Дрогба в последните 20 минути. След великолепни негови атаки Гингам успява да изравни, като третия гол е дело на самия нападател в заключителните секунди на мача.

Отборът завършва на 7-о място – най-доброто класиране на тима дотогава. Главната заслуга е на Дидие, който е отбелязал 17 гола в 34 мача. Незабавно е привлечено вниманието на големите отбори във Франция, и струващия на Гингам само 150 000 евро африканец е продаден през юли 2003 г. на Олимпик (Марсилия) за 6 млн. евро. Така за 18 месеца Дрогба изминава пътя от резерва във Втора лига до централен нападател на един от най-известните френски отбори.

Олимпик Марсилия 
Новия №11 на марсилци започва да бележи гол след гол. На невероятната му техника е дадена пълна свобода – първо от треньора Ален Перин, после от заменилия го Жозе Аниго. Само за няколко месеца Дидие е новата звезда на тима. Завършва сезона с 19 гола в 35 мача в шампионата. Цяла Франция говори за нападателя, който празнува всеки гол с импровизиран танц. И не само Франция – в Шампионската лига Дрогба доказва своята ефективност по същия безапелационен начин — 5 от 9-те гола на отбора са негови. Въпреки че „Олимпик“ отпада още в груповата фаза на турнира, като 3-ти отбор в групата те получават право да участват в УЕФА Къп. И Дидие продължава „наказателната си акция“ в Европа — добавя нови 6 гола и класира марсилци на финал срещу Валенсия. Два са срещу Ливърпул на осминафинала, един на четвъртфинала срещу Интер, два — на полуфинала срещу Нюкасъл Юнайтед — нищо чудно, че за африканеца започват да наддават най-големите клубове в Европа. Най-настоятелен (и с най-добра оферта) е лондонския Ф.К. Челси — 24 млн. лири за 3-годишен договор. Марсилският отбор трудно може да откаже подобна сума. 26-годишният Дрогба, въпреки че е мечтал да играе в „Олимпик“, осъзнава факта, че новия отбор на Челси, граден с парите на руския милиардер Роман Абрамович, му предлага много повече възможности. „Марсилия бе магическо място“, по-късно ще сподели африканеца – годината прекарана в средиземноморския град го прави световнoизвестен.

Челси 

В Челси Дидие е част от отбор на мегазвезди. Новият нападател на лондончани има две конкретни цели – титлата на Англия и спечелването на Шампионската лига. Първия си гол по терените на Острова африканеца отбелязва в третия си мач – срещу Кристъл Палас. Въпреки неприятна контузия (която го вади от игра за два месеца), Дрогба оправдава сумата за закупуването си — спечелени са титлата на Англия и Карлинг Къп (на финала срещу Ливърпул той отбелязва гол в продълженията). Дидие е втори в класацията гол/играни минути — единствено французина Тиери Анри го изпреварва.
Но Челси отпада на полуфинала на Шампионската лига, което е единственото разочарование за новата звезда.

Сезон 2005/2006 г. също започва впечатляващо – с два гола на нападателя е победен Арсенал, на финала за купа Къмюнити Шийлд. Отбора върви уверено в шампионата на Англия и в турнира за купата, благодарение и на головете на Дрогба.

И докато първата цел, които той си поставя с пристигането си на Острова е постигната, втората все още се изплъзва – лондончани отново отпадат от Шампионската лига, този път от Барселона.

Сезон 2007-2008 г. Дрогба играе финал на Шампионската лига срещу Манчестър Юнайтед, но пропуска последните и най-важни минути, защото играта завършва с дузпи. Причината е, че е ударил футболиста на Манчестър Юнайтед Неманя Видич и получава червен картон, като това е част от причините Челси да загубят финала.

Сезон 2008-2009 г. Дрогба играе полуфинал срещу Барселона. След края на мача е разярен заради съдийството и че не са били отсъдени няколко дузпи. Той заплашва съдията Том Хенинг Йовребо. Мачът завършва 1:1,но тъй като Барселона спечелиха първия мач на Камп Ноу с 1:0, те продължиха напред с общ резултат 2:1.

През сезон 2009/10 Дрогба е във вихъра си и заедно с Франк Лампард извеждат Челси до дубъл — титлата и ФА Къп. Дидие вкарва забележителните 29 гола и става голмайстор на Премиършип. „Сините“ завършват сезона с над 100 отбелязани гола. Дрогба печели първата за отбора Шампионската лига през сезон 2011/2012, като вкарва изравнителния гол, победната дузпа и става играч на мача във финала.

На 25.07.2014 г. нападателят се връща в Челси, подписвайки договор за 1 година.

Шанхай Шънхуа 

След края на сезон 2011/12 Дрогба подписва с китайския Шанхай Шънхуа. Там е заедно с бившия си съотборник от Челси Никола Анелка. Вкарва 8 гола в 11 срещи.

Галатасарай 
На 27 януари 2013 г. се присъединява към турския Галатасарай, подписвайки за година и половина. С Галатасарай успява да спечели турската Суперлига, Купата на Турция и Суперкупата на Турция.

Завръщане в Челси 
На 27 юли 2014 се завръща в Челси за един сезон играейки отново под ръководството на Жозе Моуриньо.

Монреал Импакт 
На 27 юли 2015 преминава в канадския отбор Монреал Импакт, който се състезава в Мейджър Лийг Сокър, футболното първенство на САЩ и Канада.

Национален отбор 
Дрогба е голямата звезда и капитан на отбора на Кот д'Ивоар. Нападателят е с голям принос за първото класиране на африканската държава на световни финали (Германия 2006).

През февруари същата година, Дидие извежда тима до финала за Купата на африканските нации — решаващи са неговия гол (единствен в мача) на полуфинала срещу Нигерия, и последната дузпа на четвъртфинала срещу Камерун (камерунците са отстранени с 12:11 след наказателни удари). На финала обаче голмайстора пропуска една от дузпите за отбора си (отново 0:0 в редовното време и продълженията) и Египет побеждава с 4:2.

Статистика

Клубна кариера 

1Континенталните турнири включват Шампионска лига и Купа на УЕФА
2Други турнири включват Къмюнити Шийлд и Суперкупа на Турция

Национален отбор

Голов коефициент

Успехи

Челси 
  Шампионска лига – 1 (2012)
  Английска висша лига – 4 (2005, 2006, 2010, 2015)
  ФА Къп – 4 (2007, 2009, 2010, 2012)
  Купа на лигата – 3 (2005, 2007, 2015)
  Къмюнити Шийлд – 2 (2005, 2009)

Галатасарай 
 Турска Суперлига – 1 (2013)
 Купа на Турция – 1 (2014)
 Суперкупа на Турция – 1 (2013)

Индивидуални 
 Идеален отбор на годината на УЕФА – 1 (2007)
 Идеален отбор на годината на Лига 1 – 1 (2004)
 Идеален отбор на Африканската купа на нациите – 3 (2006, 2008, 2012)
 Идеален отбор на годината на ФИФПро – 1 (2007)
 Идеален отбор на годината на ESM – 1 (2007)
 Футболист на годината на Челси – 1 (2010)
 Футболист на годината на Лига 1 – 1 (2004)
 Футболист на годината на Кот д'Ивоар – 3 (2006, 2007, 2012)
 Футболист на финала на Шампионската лига – 1 (2012)
 Футболист на годината в Турция – 1 (2013)
 Африкански футболист на годината на BBC – 1 (2009)
 Голмайстор на Висшата лига – 2 (2007, 2010)
 Златен крак – 1 (2013)

Рекорди 
 Най-много голове за Кот д'Ивоар – 65

Външни препратки 
 Официален сайт на Дидие Дрогба – на английски и френски
 Профил на Дрогба на официалния сайт на Челси
 профил в сайта на BBC 
 Профил във FootballDatabase

Източници 

Котдивоарски футболисти
Футболисти на Олимпик Марсилия
Футболисти на Челси
Футболисти на Галатасарай